QTC ผงาดโชว์งบ 9 เดือนแรกพลิกกำไร 152 ล้านบาท ตอกย้ำธุรกิจเทิร์นอะราวด์!
QTC ผงาดโชว์งบ 9 เดือนแรกพลิกกำไร 152 ล้านบาท ตอกย้ำธุรกิจเทิร์นอะราวด์!
QTC ผงาดโชว์งบ 9 เดือนแรกพลิกกำไร 152 ล้านบาท ตอกย้ำธุรกิจเทิร์นอะราวด์!
8 พ.ย. 2562

บริษัท คิวทีซี เอนเนอร์ยี่ จำกัด (มหาชน) หรือ QTC เผยผลการดำเนินงานงวด 9 เดือนแรกปี 2562 มีรายได้รวม 714.28  ล้านบาท เพิ่มขึ้น 59.55  ล้านบาท และมีกำไรสุทธิ 152 ล้านบาท จากงวดเดียวกันของปีก่อนขาดทุนสุทธิ  52.50  ล้านบาท จากการรับรู้รายได้การขายหม้อแปลงไฟฟ้าเพิ่มขึ้น และธุรกิจพลังงานแสงอาทิตย์อย่างต่อเนื่อง
โดยบริษัทประกาศกำไรสุทธิไตรมาส 3/62 มีกำไรสุทธิ 33.50 ล้านบาท ปรับตัวขึ้น 1312% จากไตรมาส 3/61 มีกำไรสุทธิ 2.37 ล้านบาท

ทั้งนี้ นายพูลพิพัฒน์ ตันธนสิน ประธานเจ้าหน้าที่บริหาร บริษัท คิวทีซี เอนเนอร์ยี่ จำกัด (มหาชน) หรือ QTC ผู้ผลิตจัดจำหน่าย และให้บริการหม้อแปลงไฟฟ้า เปิดเผยว่า ผลการดำเนินงานงวดไตรมาส 3/2562 สิ้นสุดวันที่ 30 กันยายน 2562 บริษัทฯมีรายได้รวม 212.40 ล้านบาท ลดลง 38.13 ล้านบาท จากงวดเดียวกันของปีก่อน ที่มีรายได้รวม 250.53 ล้านบาท หรือลดลง 15% และมีกำไรสุทธิ จำนวน 33.27 ล้านบาท เมื่อเทียบจากงวดเดียวกันของปีก่อน ที่มีกำไรสุทธิ 2.37 ล้านบาท
ส่วนผลการดำเนินงานในงวด 9 เดือนแรกปี 2562 บริษัทฯมีรายได้รวม 714.28 ล้านบาท เพิ่มขึ้น 59.55 ล้านบาท จากงวดเดียวกันของปีก่อน ที่มีรายได้รวม 654.73 ล้านบาท หรือเพิ่มขึ้น 9 % และมีกำไรสุทธิ จำนวน 152.30  ล้านบาท เมื่อเทียบจากงวดเดียวกันของปีก่อน ที่ขาดทุนสุทธิ 52.50 ล้านบาท
สำหรับการปรับตัวเพิ่มขึ้นของผลการดำเนินงานในช่วงที่ผ่านมานั้น เป็นผลมาจาก การรับรู้รายได้ การขายหม้อแปลงไฟฟ้าให้กับหน่วยงานภาครัฐ  เอกชนและส่งออกเพิ่มขึ้นอย่างต่อเนื่อง รวมถึงการปรับกระบวนการผลิตต่างๆ ภายใน  เพื่อลดต้นทุนการผลิต  ปรับกลยุทธ์ บุกงานต่างประเทศ เน้นกลุ่มลูกค้าที่มีศักยภาพ        การปรับกลยุทธ์การติดตามหนี้   อีกทั้งการรับรู้รายได้จากการขายไฟฟ้าของ บริษัท คิวโซลาร์ 1 จำกัด ขนาดกำลังผลิต 8.6 เมกะวัตต์ ซึ่งตั้งอยู่ที่ จังหวัดปราจีนบุรี
โดย ณ สิ้นไตรมาส 3/2562 บริษัทฯมียอดขายหม้อแปลงในมือ (backlog) จำนวนกว่า 500 ล้านบาท แบ่งเป็นงาน จากราชการ  จำนวน 200 ล้านบาท งานเอกชน จำนวน 150 ล้านบาท และงานต่างประเทศ จำนวน 150 ล้านบาท ซึ่งมูลค่างานในมือดังกล่าวสามารถทยอยส่งมอบสินค้าได้ตั้งแต่ปี 2562 เป็นต้นไป
ทั้งนี้ ประธานเจ้าหน้าที่บริหาร บมจ.คิวทีซี เอนเนอร์ยี่ กล่าวเพิ่มเติมว่า ภาพรวมธุรกิจในช่วงโค้งสุดท้ายของ ปี 2562 มีความคึกคักมากขึ้น เนื่องจากหน่วยงานภาครัฐ มีการทยอยเปิด และประกาศผลการยื่นประมูลงานออกมาอย่างต่อเนื่อง ล่าสุดบริษัทฯมีการเซ็นสัญญาในการผลิตหม้อแปลงไฟฟ้าชนิด ซีเอสพี (Completely Self-Protected Type) 3 เฟส 4 ให้กับการไฟฟ้านครหลวง (กฟน.) คิดเป็นมูลค่ากว่า 300 ล้านบาท
นอกจากนี้ บริษัทฯ คาดว่าจะสามารถคว้างานเพิ่มอีกประมาณ 10% ของมูลค่างานที่บริษัทฯได้ยื่นประมูลงานการผลิตหม้อแปลงของการไฟฟ้าส่วนภูมิภาค (กฟภ.) มูลค่ารวมทั้งหมด 1,800 ล้านบาท อีกทั้งล่าสุด บริษัทฯยังได้ลงนามสัญญากับบริษัท หัวเว่ย เทคโนโลยี่ (ประเทศไทย) จำกัด ยักษ์ใหญ่ของจีนเพื่อรับแต่งตั้งให้เป็นผู้จัดจำหน่าย Huawei Solar Inverter ผลิตภัณฑ์แปลงไฟฟ้ากระแสตรง (DC) ให้เป็นไฟฟ้ากระแสสลับ (AC) จากแผงโซลาร์เซลล์  ซึ่งจะช่วยต่อยอดธุรกิจที่หลากหลายครบวงจรมากขึ้น และพร้อมที่จะขยายตลาด Solar Roof, Solar Farm และ Floating Solar ในอนาคต
โดยระยะแรกตั้งเป้ายอดขายไว้ที่ประมาณ 200 ล้านบาท ซึ่งเป็นการตอกย้ำว่า บริษัทฯ จะสามารถกลับมาเติบโตอย่างโดดเด่นได้ และมั่นใจว่ารายได้ในปีนี้    จะเป็นไปตามเป้าหมายที่วางไว้ 1,000 ล้านบาทอย่างแน่นอน ซึ่งถือว่าเป็นการกลับมาเทิร์นอะราวด์ ในภาพรวมของผลการดำเนินงานของ QTC อีกครั้ง